Εκδόσεις Καζαντζάκη

Οι Εκδόσεις Καζαντζάκη είναι εκδοτικός οίκος που ιδρύθηκε μετά τον θάνατο, το 1957, του συγγραφέα Νίκου Καζαντζάκη από τη σύζυγό του Ελένη Ν. Καζαντζάκη, με σκοπό να εκδοθεί ολόκληρη η εργογραφία του μεγάλου Κρητικού συγγραφέα με τις δικές του προδιαγραφές.Σάκης Ιωαννίδης. Ο Καζαντζάκης στον 21ο αιώνα. kathimerini.gr. 20.02.2022. Ανακτήθηκε στις 26/01/2026. Οι Εκδόσεις Καζαντζάκη αποτελούν μία από τις σπάνιες περιπτώσεις στην ελληνική εκδοτική ιστορία ως αυτόνομος εκδοτικός οίκος αποκλειστικά για έναν συγγραφέα.

Το εγχείρημα αυτό ξεκίνησε από μια μικρή αποθήκη στην οδό Ασκληπιού και συνέχισε με την ίδρυση του εκδοτικού οίκου με την επωνυμία «Εκδόσεις Ελένης Ν. Καζαντζάκη» στη Χαριλάου Τρικούπη. Το 1994 οι Εκδόσεις Ελένης Ν. Καζαντζάκη μετονομάστηκαν σε «Εκδόσεις Καζαντζάκη (Πάτροκλος Σταύρου)». Ο Πάτροκλος Σταύρου διετέλεσε πληρεξούσιος αντιπρόσωπος της Ελένης Ν. Καζαντζάκη από το 1971 μέχρι το 1994, οπότε η Ελένη Καζαντζάκη τού μετεβίβασε τις Εκδόσεις της. Η Ελένη Καζαντζάκη υιοθέτησε τον Πάτροκλο Σταύρου το 1982 και το 1995 με συμβολαιογραφική πράξη γονικής παροχής τού παρεχώρησε τα πνευματικά δικαιώματα στο συγγραφικό έργο τού συζύγου της, τα οποία κατείχε η ίδια ως κληρονόμος του, σύμφωνα με τη διαθήκη του.Εκδόσεις Καζαντζάκη (Πάτροκλος Σταύρου): Σύντομο Ιστορικό. kazantzakispublications.org. Ανακτήθηκε στις 26/01/2026.

Το 2011 οι Εκδόσεις Καζαντζάκη (Πάτροκλος Σταύρου) μετονομάστηκαν σε «Εκδόσεις Καζαντζάκη (Νίκη Σταύρου)». Η Νίκη Σταύρου, η οποία πήρε το όνομά της προς τιμήν του Νίκου Καζαντζάκη, είναι κόρη του Πάτροκλου Σταύρου και ως πνευματική δικαιούχος του έργου του Νίκου Καζαντζάκη, υπήρξε εκδότρια των βιβλίων του από το 2011 έως και το 2022.Νίκη Σταύρου. dioptra.gr. Ανακτήθηκε στις 26/01/2026. Η Νίκη Σταύρου ανέφερε ότι «Αφιερώσαμε τη ζωή μας στην ανάδειξη του έργου του μεγάλου συγγραφέα. Με συνοδοιπόρους το Μουσείο Καζαντζάκη και τη Διεθνή Εταιρεία Φίλων Νίκου Καζαντζάκη, αφοσιωθήκαμε ολόψυχα στο έργο της διάδοσης του ιερού λόγου του Νίκου Καζαντζάκη και μέσω αυτού, του ελληνικού πνεύματος και πολιτισμού, ένας στόχος που η επίτευξή του απαιτεί υπέρβαση, σκληρή εργασία και μεγάλο όραμα».

Το 2022 οι Εκδόσεις Διόπτρα ανέλαβαν την αποκλειστική έκδοση των βιβλίων του οικουμενικού συγγραφέα στην Ελλάδα, έπειτα από συμφωνία του εκδότη Κωνσταντίνου Παπαδόπουλου με τις Εκδόσεις Καζαντζάκη και την εκδότρια Νίκη Σταύρου. Η εκδότρια Νίκη Σταύρου διατηρεί την εκμετάλλευση των δικαιωμάτων από τη μετάφραση έργων του Νίκου Καζαντζάκη στο εξωτερικό.The Official Site of the Nikos Kazantzakis Estate. nikoskazantzakisestate.org. Ανακτήθηκε στις 26/01/2026.

 Παραπομπές 

 Εξωτερικοί σύνδεσμοι 
 Επίσημος ιστότοπος.
 Εκδόσεις Καζαντζάκη (@KazantzakisPub) / X.

Κατηγορία:Νίκος Καζαντζάκης
Καζαντζακη
Καζαντζακη